

VLADA REPUBLIKE HRVATSKE

Zagreb, 26.studenoga 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj**: | Ministarstvo turizma i sporta |

|  |  |
| --- | --- |
| **Predmet**: | Prijedlog odluke o pokretanju postupka izrade Nacionalnog plana razvoja održivog turizma od 2021. do 2027. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Nacrt**

Na temelju članka 38. stavka 3. Zakona o sustavu strateškog planiranja i upravljanja razvojem Republike Hrvatske („Narodne novine“, br. 123/17) te članka 12. stavka 1. Uredbe o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave („Narodne novine“, br. 89/18), Vlada Republike Hrvatske je na sjednici održanoj \_\_\_\_\_\_ 2020. godine donijela

**O D L U K U**

**o pokretanju postupka izrade**

**Nacionalnog plana razvoja održivog turizma od 2021. do 2027. godine**

I.

Ovom Odlukom zadužuje se Ministarstvo turizma i sporta da izradi Nacionalni plan razvoja održivog turizma od 2021. do 2027. godine (dalje u tekstu: Nacionalni plan).

Nacionalni plan pobliže će definirati provedbu strateškog cilja i prioritetnog područja javnih politika za sektor turizma iz Nacionalne razvojne strategije Republike Hrvatske do 2030. godine te sektorske Strategije razvoja održivog turizma do 2030. godine, a propisat će srednjoročnu viziju razvoja za upravno područje turizma, vodeći računa o načelima održivog razvoja, srednjoročne razvojne potrebe i razvojne potencijale turizma, kao i opisati prioritete javnih politika u srednjoročnom razdoblju, iz nadležnosti Ministarstva turizma i sporta, a koji su definirani u Strategiji te pokazatelje ishoda i ciljane vrijednosti pokazatelja.

U okviru Nacionalnog plana odredit će se terminski plan provedbe projekata od strateškog značaja, izradit će se indikativni financijski plan s prikazom financijskih pretpostavki za provedbu posebnih ciljeva i projekata od važnosti za područje turizma kao i okvir za praćenje i vrednovanje Nacionalnog plana.

II.

Zadužuje se ministar turizma i sporta da u roku od 15 dana od dana stupanja na snagu ove Odluke imenuje stručnu radnu skupinu za izradu prijedloga Nacionalnog plana.

Ministarstvo turizma i sporta obavlja stručne, administrativne i tehničke poslove za stručnu radnu skupinu iz stavka 1. ove točke.

III.

Ministarstvo turizma i sporta dužno je izraditi komunikacijsku strategiju i komunikacijski akcijski plan za akt strateškog planiranja, radi odgovarajućeg informiranja, komunikacije i vidljivosti postupka planiranja javnih politika u roku od 90 dana od dana stupanja na snagu ove Odluke.

IV.

Ministarstvo turizma i sporta dužno je u roku od 8 dana od dana stupanja na snagu ove Odluke putem svojih mrežnih stranica obavijestiti javnost o početku izrade Nacionalnog plana.

V.

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_ 2020.

P R E D S J E D N I K

mr. sc. Andrej Plenković

OBRAZLOŽENJE

S obzirom na to da je razdoblje važenja i provedbe aktualne Strategije razvoja turizma Republike Hrvatske do 2020. godine ([NN 55/13](http://narodne-novine.nn.hr/clanci/sluzbeni/2013_05_55_1119.html)) na izmaku, planirana je izrada novog nacionalnog strateškog okvira u području razvoja turizma za razdoblje 2021. do 2030. Aktivnost formiranja novog strateškog okvira u ovom području navedena je u Programu Vlade Republike Hrvatske 2020. – 2024., a turizam je i jedno od prioritetnih područja javnih politika u prijedlogu Nacionalne razvojne strategije Republike Hrvatske do 2030. godine (dalje u tekstu: NRS 2030), krovnog nacionalnog strateškog dokumenta u okviru kojeg su predložene smjernice budućeg razvoja turizma odnosno prioriteti javne politike koja će pridonijeti razvoju održivog, inovativnog i otpornog turizma.

Nacionalni sustav strateškog planiranja formuliran je Zakonom o sustavu strateškog planiranja i upravljanja razvojem Republike Hrvatske (NN 123/2017) i podzakonskim aktima.

Sukladno odrednicama zakonodavnog okvira za strateško planiranje i upravljanje razvojem, a s obzirom na to da je turizam u uskoj interakciji i međuovisnosti s ostalim sektorima kao što su promet, ljudski potencijali, poljoprivreda, zdravstvo, digitalizacija i dr., planirano je donošenje nove sektorske strategije koju donosi Hrvatski sabor te kojoj je razdoblje važenja minimalno deset godina. Također je planirano i donošenje Nacionalnog plana razvoja održivog turizma od 2021. do 2027. godine (dalje u tekstu: Nacionalni plan), za upravno područje turizma u nadležnosti Ministarstva turizma i sporta.

Metoda izrade Nacionalnog plana bit će, participativna, odnosno u njezinu izradu potrebno je uključiti širok krug zainteresiranih dionika kako bi se postigao konsenzus i usklađenost djelovanja svih dionika u sektoru turizma. U Radnoj skupini će stoga sudjelovati i predstavnici drugih tijela javne vlasti, civilnog sektora, akademske zajednice, predstavnici privatnog sektora i socijalnih partnera u okvirima svojih djelokruga i kompetencija.

Tijekom izrade Nacionalnog plana razvoja održivog turizma od 2021. do 2027. godine vodit će se računa o usklađenosti sektorske strategije s Nacionalnom razvojnom strategijom do 2030. godine kao hijerarhijski najvišim aktom u sustavu strateškog planiranja te Strategijom razvoja održivog turizma do 2030. godine, s kojom će se paralelno izrađivati.

Cilj Nacionalnog plana je ostvariti održivi razvoj turizma kroz planirane javne politike:

* poticanje ulaganja u održiv, niskougljični rast turizma
* povećanje multiplikacijskih učinaka turizma na područja poljoprivrede, digitalizacije, prometa, energije i okoliša te sporta i kreativnih industrija
* razvoj funkcionalnih i održivih turističkih regija zbog cjelovitog turističkog doživljaja i produljenja sezone kroz ulaganja u javnu turističku infrastrukturu i promociju
* integralno upravljanje destinacijama radi pronalaženja odgovarajućih specijalizacija, ponude dodatnih sadržaja i produljenja sezone
* turistička valorizacija i prezentacija kulturne i prirodne baštine, gastronomske i enološke ponude
* prijelaz prema nišama više dodane vrijednosti, uz naglasak na rast kvalitete ponude, digitalizaciju, inovacije, i povećanju ponude smještajnih kapaciteta visoke kvalitete
* otklanjanje administrativnih prepreka i poboljšanje dostupnosti javne infrastrukture za realizaciju investicija u turizmu
* pozicioniranje prema novim i velikim, brzorastućim globalnim emitivnim tržištima
* promoviranje Hrvatske kao sigurne i zdrave destinacije koja nudi visokokvalitetnu i raznovrsnu turističku uslugu
* te druge javne politike koje će biti usvojene u okviru Strategije razvoja održivog turizma do 2030. godine.

Sukladno svemu prethodno navedenom, predlaže se Vladi Republike Hrvatske donošenje ove Odluke.